text: Stort endagscykelløb fejrer jubilæum
  25 september 2016 kl. 13.53
  Et af landets største endagscykelløb blev søndag afviklet i Bov ved Padborg.
  Bovløbet kan i år fejre jubilæum. Det er nemlig 40. gang, at der køres om kap ved Padborg.
  Løbet er det sidste i sæsonen, så mange af rytterne jagter vigtige point. Omkring 900 ryttere havde derfor meldt sig til at være med i de forskellige løbsklasser i cykelløbet.
  Finn Kristensen, formand, Bov CC: "Det har været et rigtig, rigtig godt kanon cykelløb... vi er stolte, pavestolte."
  - Det er gået forrygende. Der har været en del tilskuere, solskinsvejret er med os. Det har været et rigtig, rigtig godt kanon cykelløb hernede, sagde formand Finn Kristensen fra Bov CC til TV SYD ved målstregen.
  Det er et stort puslespil for at få stablet Danmarks største endagscykelløb på benene.
  - Vi begyndte allerede i april med ansøgninger og tilladelser. Vi er 53 frivillige, og så har vi hjemmeværnet til at hjælpe. Uden dem kunne det slet ikke lade sig gøre. Stor tak til dem, som ellers er presset nede på grænsen, forklarer formanden.
  Så det var en tilfreds formand efter årets løb.
  - Jeg er en travl og træt mand, der går tidligt i seng. Men vi er stolte, pavestolte, slutter Finn Kristensen.
  